Zagreb, 29. svibnja 2020.g.

**Z A P I S N I K**

sa **87. sjednice** Povjerenstva za odlučivanje o sukobu interesa održane dana 29. svibnja 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 86. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red s time da toč. 4. postane toč. 2, toč. 5. postane toč. 3, i toč. 11. postane toč. 4. dnevnog reda. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-347/18, dužnosnik FRANJO LUCIĆ, zastupnik u Hrvatskom saboru,** iznosi predmet i navodi da je protiv dužnosnika pokrenut postupak zbog moguće povrede članka 8. i 9. ZSSI-a, zbog nesklada prijavljene imovine iz Izvješća o imovinskom stanju podnesenim 4. studenog 2013.g., 19. siječnja 2016.g. i 21. studenog 2016.g. s imovinom utvrđenom u postupku provjere na temelju podataka pribavljenih od Porezne uprave Ministarstva financija, a koji se odnose na porezni dug bračnog druga dužnosnika.

Na Odluku o pokretanju postupka dužnosnik Franjo Lucić nije se očitovao.

U postupku je pribavljena sva relevantna dokumentacija.

Izvjestiteljica predlažeda se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a te da mu se za utvrđenu povredu izrekne sankcija u ukupnom iznosu od 6.000,00 kn, koja će se izvršiti u šest obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-21/20, dužnosnik BOŽO PETROV, potpredsjednik Hrvatskog sabora** iznosi predmet i navodi da je protiv dužnosnika podnijeta prijava u kojoj se u bitnom navodi kako je dužnosnik intervenirao i zaustavio upravnu inspekciju u vezi državnih službenika koji nisu položili Državni stručni iz razloga što je na popisu inspekcije sporna bila i službenica Grada Metkovića …………………., koja nije položila državni stručni ispit.

U svrhu postupanja po navedenoj prijavi pozvan je podnositelj da istu dopuni i specificira. Podnositelj je dostavio tablicu iz 2016.g. s podacima o broju osoba koje u jedinicama lokalne samouprave nisu imale položen državni stručni ispit. U dopuni se navodi kako je upravna inspekcija bila spremna poduzeti radnje u skladu sa Zakonom ali prema informacijama koje su dobili iz kabineta ministrice nisu dobili zeleno svjetlo za postupanje od stranke MOST. Priložena tablica sadrži podatke o broju službenika bez državnog stručnog ispita prema stranačkoj pripadnosti općinskog načelnika/gradonačelnika. U tablici niti u dopisu se ne specificira o kojim se jedinicama radi, koji su to službenici, niti druge pojedinosti.

U postupku su prikupljeni svi relevantni podaci.

Izvjestiteljica predlaže da se donese odluka o nepokretanju postupka s obzirom da iz zaprimljene prijave ne proizlaze okolnosti koje bi upućivale da je u postupanju navedenog dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-148/19, dužnosnik GORAN MARIĆ, zastupnik u Hrvatskom saboru,** iznosi predmet i navodi da je Povjerenstvo na temelju vlastitih saznanja stečenih iz medijskih natpisa otvorilo predmet protiv dužnosnika Gorana Marića, tada ministra državne imovine.  U medijskim natpisima se navodi kako je Goran Marić nekretninu – ljetnjikovac u Živogošću i druge nekretnine (apartman u mjestu Turanj – jedan on jedan njegova supruga) kupio od vlasnika tvrtke H.B. Inženjering. Tvrtka Sjajna svjetlos u vlasništvu ……………………….., u kojoj ……………….. direktor,  je na natječaju kupila od Ministarstva državne imovine vilu u Grškovićevoj ulici u Zagrebu.U novinskim člancima se navodi kako je Goran Marić izjavio da je sa …………………………… u prijateljskim odnosima. U Jutarnjem listu od 5. svibnja 2019.g. u članku „Svi moji poslovi s ministrom Marićem“ citira se ………………………..: „Gorana Marića poznajem više od trideset godina, znači, poznavao sam ga davno prije njegove političke karijere.“

U odnosu na stan u Zvonimirovoj ulici u medijima su objavljeni članci u kojima se navodi kako je Franjevački provincijat provincije Presvetog Otkupljenja Split Goranu Mariću prodala stan u Zvonimirovoj ulici u Zagrebu, a dužnosnik se obvezao da će osigurati obnovu fasade i dijela samostana Majke Lurdske u Zagrebu.

Izvršen je uvid u podatke sudskog registra Trgovačkog suda u Zagrebu, zatim u podatke zemljišnoknjižnog suda u Zadru, zk odjel Biograd na Moru, u podatke zemljišnoknjižnog suda u Makarskoj te u očitovanja Ministarstva državne imovine.

Izvjestiteljica predlaže da se donese odluka o pokretanju postupka zbog moguće povrede članka 5. stavka 1. ZSSI-a, koja proizlazi iz okolnosti da je dužnosnik kao ministar državne imovine, u Javnom pozivu za podnošenje ponuda za kupnju nekretnina u vlasništvu Republike Hrvatske 6/18, donio Odluku o izboru najpovoljnijeg ponuditelja i prodaji vile u Zagrebu, te potpisao Ugovor o kupoprodaji s trgovačkim društvom SJAJNA SVJETLOST j.d.o.o., u kojem je poslove direktora obavljao ……………………, osoba koja se s dužnosnikom može smatrati osobno povezanom, čime bi doveo u pitanje vlastitu vjerodostojnost i povjerenje građana u nepristranost u obnašanju njegove dužnosti.

Vezano uz okolnosti kupnje stana u Zvonimirovoj od Franjevačkog provincijata nisu utvrđene okolnosti koje bi upućivale na moguću povredu odredbi ZSSI-a

Otvara se rasprava.

Članica Povjerenstva Tončica Božić mišljenja je da bi odluka o pokretanju postupka bila formalistička te iznosi protuprijedlog da se donese odluka o nepokretanju postupka jer ne smatra da postoji interesna povezanost što je i na jedan način potvrđeno od strane državnog odvjetništva koje je dalo „zeleno svjetlo“ da se ugovor potpiše.

Članica Povjerenstva Aleksandra Jozić-Ileković slaže se s navedenim prijedlogom jer smatra da je dužnosnik samo u završnoj fazi svojim potpisom potvrdio sve ono što su druga tijela u zakonito provedenom postupku utvrdila.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-300/17, dužnosnica ANITA NOSIĆ, općinska načelnica Općine Lovreć do 7. veljače 2020.g.** iznosi predmet i navodi da je protiv dužnosnice podnesena prijava u kojoj podnositelj u bitnom navodi da sumnja na pogodovanje i korupciju pojedinih dužnosnika Općine Lovreć prilikom dodjele koncesije i ostalih suglasnosti za kamenolom VILINJAK u mjestu Katići u Općini Lovreć. Nadalje, podnositelj prijave ističe kako je vlasnik firme KATIĆ BAU d.o.o. ujedno i ujak Anite Nosić koji je za Općinu Lovreć obavljao mnoge poslove namještanjem natječaja i to na način da je Anita Lovrić postavljena kao općinska načelnica kako bi predmetni gospodin mogao njome manipulirati.

U postupku je pribavljena sva relevantna dokumentacija.

Izvjestiteljica predlaže da se protiv dužnosnice pokrene postupak zbog moguće povrede čl. 2. st. 2. al. 2. zbog okolnosti da je dužnosnica kao općinska načelnica Općine Lovreć, u ime općine sklopila ugovore u postupku javne nabave u kojem je sudjelovalo i bilo odabrano kao najpovoljniji ponuditelj društvo KATIĆ BAU d.o.o. čiji je osnivač i direktor ujak dužnosnice.

Član Povjerenstva Davorin Ivanjek iznosi protuprijedlog da se protiv dužnosnice, u svezi navedenih okolnosti, pokrene postupak zbog moguće povrede članka 5. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-316/19, dužnosnik JAVOR BOJAN LEŠ, gradonačelnik Grada Ivanić Grada,** iznosi predmet i navodi da je protiv dužnosnika pokrenut postupak zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju i stanja imovine kako proizlazi iz podataka prikupljenih od nadležnih tijela u dijelu izvješća o imovinskom stanju koji se odnosi na podatke o ostalim prihodima dužnosnika, u dijelu koji se odnosi na plaću bračnog druga te u dijelu koji se odnosi na podatke o nekretninama.

Dužnosnik se na navedenu odluku očitovao.

Izvjestiteljica u bitnome iznosi očitovanje dužnosnika.

U postupku je pribavljena sva relevantna dokumentacija.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a u vezi s člankom 8. i 9. ZSSI-a te da mu se za utvrđenu povredu izrekne sankcija u ukupnom iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **P-237/19, dužnosnik KUZMAN NOVAK, zamjenik gradonačelnika Grada Hvara,** iznosi predmet i navodi da je protiv dužnosnika pokrenut postupak zbog moguće povrede članka 14. stavka 1. ZSSI-a.

Dužnosnik se na Odluku o pokretanju postupka očitovao pisanim očitovanjem.

Izvjestiteljica u bitnom iznosi očitovanje dužnosnika.

U postupku je pribavljena sva relevantna dokumentacija.

Izvjestiteljica predlaže da se donese odluka kojom se utvrđuje da je istovremenim obnašanjem dužnosti zamjenika gradonačelnika Grada Hvara i obnašanjem funkcije predsjednika Nadzornog odbora trgovačkog društva Fontik d.o.o. dužnosnik počinio povredu članka 14. stavka 1. ZSSI-a te da mu se za utvrđenu povredu izrekne sankcija u ukupnom iznosu od 3.000,00 kuna, koja će se izvršiti u tri jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-128/19, dužnosnica ELIZABETA KOS, pomoćnica ministra zaštite okoliša i energetike,** iznosi predmet i navodi da je protiv dužnosnice podnesena prijava u kojoj se upućuje na očitovanje Ministarstva zaštite okoliša i energetike, kojim se o navodnim nepravilnostima dopisom očitovala ista osoba koja je donijela rješenje, dužnosnica Elizabeta Kos, koja je u dopisu navela kako nema utvrđenih nepravilnosti, iako ih je utvrdio Ured pučke pravobraniteljice, iako je na internetskim stranicama Ministarstva zaštite okoliša i energetike objavljeno da se građani, ukoliko smatraju da je ugroženo neko njihovo pravo radom tijela državne uprave, mogu obratiti pučkom pravobranitelju.

Podnositelj nadalje navodi da je Povjerenstvo odlukom od 3. veljače 2017.g. utvrdilo da je dužnosnica Elizabeta Kos povrijedila odredbe ZSSI-a te se traži daljnje postupanje, obzirom da dužnosnica ne poštuje istu odluku Povjerenstva.

U postupku je pribavljena sva relevantna dokumentacija.

Izvjestitelj predlaže da se donese odluka o nepokretanju postupka jer iz očitovanja na postupanje Ministarstva zaštite okoliša i energetike upućenog Pučkoj pravobraniteljici vezanog za okolnosti donošenja rješenja te pravodobnog podnošenja ostavke na funkciju u Vijeću za vodne usluge od 23. veljače 2017.g., ne proizlazi moguća povreda odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Član Povjerenstva Davorin Ivanjek kao izvjestitelj u predmetu **P-205/19, dužnosnik HRVOJE PARLOV, član Uprave trgovačkog društva Hrvatska pošta d.d.** iznosi predmet i navodi da je Povjerenstvo izvršilo redovitu provjeru podataka iz izvješća o imovinskom stanju dužnosnika koje je podnio povodom ispravka podataka.

U postupku je utvrđen nesklad između prijavljenih i prikupljenih podataka s obzirom da dužnosnik u podnesenom izvješću o imovinskom stanju od 12. ožujka 2019.g. nije naveo podatke o ostvarenom dohotku od imovine.

Povjerenstvo je dužnosniku uputilo zaključak da se očituje na utvrđeni nesklad.

Dužnosnik se očitovao, međutim, nesklad nije opravdao.

Izvjestitelj predlaže da se donese odluka o pokretanju postupka zbog moguće povrede članka 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić izvjestiteljica u predmetu **P-435/18, dužnosnik DUBRAVKO PONOŠ, direktor Fonda za zaštitu okoliša i energetsku učinkovitost do 17. listopada 2019.g.** iznosi predmet i navodi da je protiv dužnosnika podnijeta prijava u kojoj se u bitnom ističe situacija navodnog masovnog političkog kadroviranja članova/simpatizera stranke HNS u pravnoj osobi sa javnim ovlastima - Fondu za zaštitu okoliša i energetsku učinkovitost kojemu je na čelu u svojstvu direktora predsjednik županijske organizacije HNS-a zagrebačke županije Dubravko Ponoš.

U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupka s obzirom da navodi iz prijave o zapošljavanju djelatnika u Fondu za zaštitu okoliša i energetsku učinkovitost bez provjere znanja i vještina kandidata koje iziskuju poslovi radnog mjesta, ne upućuje na moguću povredu odredbi ZSSI-a počinjenu od strane navedenog dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-254/19, dužnosnik DENIS IVANOVIĆ, gradonačelnik Grada Kaštela** iznosi predmet i navodi da je Povjerenstvo putem Ministarstva uprave zaprimilo predstavku u kojoj se navodi kako su gradonačelnik Grada Kaštela i Gradsko vijeće počinili nepravilnosti prilikom promjene firme za prikupljanje otpada. U predstavci se navodi kako je došlo do povećanja cijene čime se sumnja na pogodovanje. U prilogu predstavke dostavljen je Zaključak gradonačelnika Grada Kaštela o davanju suglasnosti trgovačkom društvu Zeleno i Modro d.o.o. na Cjenik javne usluge prikupljanja otpada.

U postupku je prikupljena sva relevantna dokumentacija.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlaze okolnosti koje upućuju da je u postupanju navedenog dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-293/19, dužnosnik RIKARDO NOVAK, gradonačelnik Grada Hvara** iznosi predmet i navodi da je protiv dužnosnika podnesena prijava u kojoj se navodi kako je gradonačelnik Grada Hvara, kao predsjednik skupštine trgovačkog društva Fontik d.o.o., gradske tvrtke, razriješio dosadašnjeg direktora te imenovao novog bez natječaja. Imenovanjem novog direktora koji zastupa društvo prekršio je članak 15. stavak 2. ZSSI-a, jer je donio odluku o imenovanju navedenog trgovačkog društva bez prijedloga Gradskog vijeća Grada Hvara.

U postupku je pribavljena sva relevantna dokumentacija.

Izvjestiteljica predlaže da se donese odluka o pokretanju postupka zbog moguće povrede članka 15. stavka 2. ZSSI-a.

Otvara se rasprava.

Članica Povjerenstva Aleksandra Jozić-Ileković iznosi protuprijedlog da dužnosnik nije povrijedio odredbe ZSSI-a jer je ima pravo imenovanja sukladno čl. 48. Zakona o lokalnoj i područnoj (regionalnoj) samoupravi. S obzirom da je Zakon o lokalnoj i područnoj (regionalnoj) samoupravi kasniji zakon od Zakona o sprječavanju sukoba interesa, a po načelu kasniji zakon derogira raniji smatra da se treba donijeti odluka o nepokretanju postupka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Član Povjerenstva Davorin Ivanjek kao izvjestitelj u predmetu **P-388/18, dužnosnik MARTIN SRŠA, zamjenik općinskog načelnika Općine Sveti Martin na Muri** iznosi predmet i navodi da jePovjerenstvo pokrenulo postupak protiv dužnosnika zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva AgroMARTIN d.o.o. za vrijeme obnašanja navedene dužnosti od 29. svibnja 2017.g. do danas te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenog trgovačkog društva na povjerenika.

Nakon pokretanja postupka Povjerenstvo je pribavilo dokumentaciju i očitovanje od Općine Sveti Martin na Muri iz kojih proizlazi postojanje poslovnog odnosa.

Izvjestitelj predlaže proširenje postupka protiv dužnosnika zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Sveti Martin na Muri s trgovačkim društvom AgroMARTIN d.o.o., u kojem dužnosnik ima više od 0,5% udjela u vlasništvu, temeljnom kapitalu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **P-428/17, dužnosnik GRGA DRAGIČEVIĆ, općinski načelnik Općine Sunja,** iznosi predmet i navodi da je protiv dužnosnika podnijeta prijava u kojoj se navodi se da je dužnosnik prije obnašanja navedene dužnosti radio u trgovačkom društvu Hrvatske šume d.o.o. te je stoga dobro poznavao vrijednost šuma i drvne građe. U prijavi se nadalje navodi više osoba koje nisu dužnosnici u smislu ZSSI-a, a koje su sudjelovale u protuzakonitoj sječi šuma i krađi šumske građe. U prijavi se također navodi da je izvođaču radova na izgradnji vodoopskrbne mreže na relaciji Sunja – Vedro Polje za dobivanje navedenog posla postavljen uvjet da zaposlenici izvođača za vrijeme izvođenja radova moraju biti smješteni kod dužnosnika Grge Dragićevića.

U postupku je izvršena i provjera izvješća o imovinskom stanju dužnosnika te je pribavljena i sva relevantna dokumentacija.

Izvjestiteljica predlaže da se protiv dužnosnika pokrene postupak zbog moguće povrede članka 8. i 9. ZSSI-a, zbog nesklada imovine prijavljene u izvješću o imovinskom stanju i stanja imovine kako proizlazi iz podataka pribavljenih od nadležnih tijela, i to u dijelu podataka o prihodima bračnog druga dužnosnika te da se ne pokrene postupak povodom odabira trgovačkog društva Instal prom d.o.o., kao izvođača radova na izgradnji vodoopskrbne mreže dijelova naselja Sunja i Vedro Polje, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Predsjednica Povjerenstva kao izvjestiteljica u predmetu **P-45/20, dužnosnik MARIO FILIPAŠIĆ, zamjenik općinskog načelnika Općine Kalnik,** iznosi predmet i navodi da je protiv dužnosnika podnijeta prijava u kojoj se u bitnom navodi da je Općina Kalnik dodjeljivala sredstva Udruzi hrvatskih branitelja Domovinskog rata Kalnik u kojoj dužnosnik Mario Filipašić, zamjenik općinskog načelnika Općine Kalnik, obavlja funkciju predsjednika udruge.

Izvjestiteljica predlaže da se donese odluka o nepokretanju postupka s obzirom da navodi iz prijave ne sadrže nove činjenice niti okolnosti, već se u bitnome iznose iste okolnosti povodom kojih je Povjerenstvo na 63. sjednici, održanoj 20. rujna 2019.g. donijelo Odluku o nepokretanju postupka protiv navedenog dužnosnika te stoga ne postoje pretpostavke za obnovu postupka i ponovno odlučivanje o istoj pravnoj stvari o kojoj je već riješeno.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Predsjednica Povjerenstva kao izvjestiteljica u predmetu **P-10/20, dužnosnik MARIN PERNJAK, općinski načelnik Općine Kolan** iznosi predmet i navodi da je protiv dužnosnika podnijeta prijava u kojoj se u bitnome navodi da MIH sirana u vlasništvu dužnosnika Marina Pernjaka svoje proizvode prodaje Općini Kolan te trgovačkom društvu Lorenco d.o.o. koje tu istu robu prodaje Općini Kolan kao poklon pakete. U prijavi se nadalje ukazuje da USKOK provjerava opravdanost isplata Općine Kolan odvjetniku Marku Bujiću za pružanje intelektualnih usluga te se navodi da su dužnosnik Marin Pernjak i Marko Bujić bili zajedno na više putovanja čime se ukazuje na njihov prijateljski odnos.

U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,25 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**